钦定古今图书集成/明伦汇编/宫闱典/第022卷 > 《尊皇太后册文》欧阳修
## 钦定古今图书集成/明伦汇编/宫闱典/第022卷 > 《尊皇太后册文》欧阳修

维治平二年，岁次乙巳，十一月丁巳朔，十有六日壬
申，嗣皇帝臣宗实谨稽首再拜言曰：“臣闻昔者明王
之以孝治天下者，非家至而户见也，盖有要道焉。推
所以行于己者为天下率；尽所以奉其亲者为天下
先，则四海靡然而承风矣。洪惟有宋，受命造邦，百年
四圣，而小子获承之，以继我仁考之遗休馀烈，方与
群公卿士夙夜以思，勉其不逮。庶几如我仁考付𢌿
之意，以申罔极欲报之心。此固栗栗祗惧，不敢遑宁
者也。”顾惟眇末之质，提携鞠育，慈仁咻煦，至于有成。
自我圣母嗣位之始，哀迷在疚，而忧勤艰难，一日万
务，协和绥靖，保祐扶持，功施邦家。亦惟我圣母永维
至恩大德，无物可称。是以稽参典礼，率龥群心，合志
一辞，恳恳惓惓，不胜大愿。谨遣摄太尉具官韩琦、司
徒具官胡宿，奉玉册金宝，上尊号曰“皇太后。”恭惟皇
太后圣善明哲，柔闲静专。粤自正位中宫，内助先帝，
阴礼修而教行，俭德著而下化，遂及万国，先于正家。
逮夫玉几受遗，遭时多难，勉徇勤请，权同听决。而眀
识远虑，动怀谦畏。深鉴汉家母后之失，讫不践于外
朝；及归政冲人，合于《易》之进退，不失其正之圣。是惟
全节钜美，固已超出前古，而垂法后世，宜乎盛烈播
于声诗，尊名光于典册。惟末小子，获奉温凊。呜呼！殚
九州之富以为养，未足尽于孝心；享万寿之福而无
疆，期永承于慈训。臣诚懽诚忭，稽首再拜，谨言。